Martin Henriksen (DF), 2013-04-05:
Tak for det.
Vi mener i Dansk Folkeparti, at Danmark skal være et trygt og velordnet samfund at leve i.
Men vi bliver nødt til at konstatere, at i de senere år er vores danske velfærdsmodel i stigende grad kommet under pres af et voksende antal udlændinge, der opholder sig og arbejder ulovligt i Danmark.
Der kan f.eks. være tale om afviste asylansøgere, der er blevet pålagt at rejse ud af Danmark, men som på ulovlig vis har fået hjælp til at blive her, og som derfor lever under jorden og uden myndighedernes viden.
Det kan også være udlændinge, som er kommet hertil uden arbejds- og opholdstilladelse, og som derfor er henvist til at udføre sort, underbetalt arbejde.
Der findes ikke noget præcist tal for, hvor mange udlændinge der opholder sig her ulovligt.
Er man her som udlænding uden lovligt ophold, er man i sagens natur ikke registreret hos myndighederne, hvorfor antallet af illegale udlændinge naturligvis altid vil basere sig på et skøn.
At Politiforbundets fagblad, DANSK POLITI, fremgik det dog i marts, altså marts sidste år, at kilder i politiet vurderer, at der opholder sig mellem 20.000 og 50.000 udlændinge illegalt i Danmark.
Selv hvis politiets vurdering af antallet er højt sat, er udviklingen efter Dansk Folkepartis opfattelse dybt foruroligende.
Udlændinge, der opholder sig her uden lovligt grundlag, medfører massive problemer for Danmark, misbrug af vores sociale ydelser, fordi de med f.eks. falske id-kort, f.eks. falske id-kort fra EU, får adgang til vores velfærdssamfund.
Vi taler om social dumping og generelt øget kriminalitet i vores samfund.
Udviklingen er set med Dansk Folkepartis øjne undergravende for retssamfundet.
Derudover kan man med rette argumentere for, at det også udgør en sikkerhedsrisiko for Danmark, at det tilsyneladende er let at komme ind i landet via f.eks. falske identitetspapirer.
For hvis det er nemt at snyde sig ind i Danmark på f.eks. falske papirer for en påstået EU-borger, der ønsker at arbejde sort i Danmark, må det jo også være let for en militant ekstremist at etablere sig ulovligt i Danmark med henblik på at planlægge og udføre en terrorhandling.
I Dansk Folkeparti mener vi, at der er behov for en styrket, permanent og langsigtet indsats mod illegal indvandring, herunder mod bl.a. illegal arbejdskraft og social dumping.
Formålet med dette beslutningsforslag er derfor at iværksætte en målrettet og koordineret indsats, som i højere grad end i dag kan sikre, at udlændinge, som ikke har lov til at være her, opdages, pågribes og sendes ud af landet.
Beslutningsforslaget er blevet kritiseret for at have for mange initiativer, men ikke desto mindre er det ikke en udtømmende liste over, hvilke initiativer Dansk Folkeparti ønsker gennemført.
Vi ønsker f.eks. at indføre permanent grænsekontrol, bl.a. med henblik på at forhindre udlændinge uden lovligt ophold, herunder udviste kriminelle udlændinge, i at komme ind i Danmark, men vi anerkender selvfølgelig, at der ikke er flertal for dette i Folketinget på nuværende tidspunkt, hvorfor beslutningsforslaget primært omhandler initiativer, som jeg mener at Folketingets partier bredt burde kunne samles om at bakke op om.
Jeg er selvfølgelig skuffet over, at der ikke er opbakning til forslaget, men jeg vil selvfølgelig gerne kvittere for, at i hvert fald en del partier kan se, at der er et problem, og godt vil arbejde videre med problemstillingen.
Jeg håber, at det her bliver første skridt til, at man på sigt gør mere for at bekæmpe illegal indvandring, herunder gennem en indsats mod ulovlig arbejdskraft og mod dem, der uretmæssigt får adgang til vores velfærdssamfund og sundhedsvæsen, og jeg håber, at regeringen vil komme med nogle initiativer af sig selv til yderligere at bekæmpe illegal indvandring til Danmark.
Det skal være ordene.